Valesokkeli tarkoittaa sitä, että puurunko ulottuu ulkopuolelta näkyvää sokkelia alemmaksi. Usein puurunko ulottuu tällaisissa tapauksissa lattian pinnan alapuolelle. Tällöin on riski, että maaperän kosteus pääsee puurungon alaosiin, jolloin voi aiheutua vaurioita. Tällaisen rakenteen korjaaminen on yleensä työlästä ja kallista. Kuntotarkastuksissa tulee aina havaita, jos kohteessa on valesokkelirakenne. Siihen suositellaan aina lisätutkimuksia eli perusteellista rakenneavausta (tarvittaessa useampiakin) ja tarvittaessa materiaalinäytteiden laboratoriotutkimuksia.